b'\n_START_ARTICLE_\nDietrich Buxtehude\n_START_SECTION_\nBiografija\n_START_PARAGRAPH_\nDytricho Bukstehud\xc4\x97s gimimo vieta ir data ne\xc5\xbeinomi. Jis tikriausiai gim\xc4\x97 apie 1637 m. Bad Oldeslo (Vokietija, i\xc5\xa1 ten jo t\xc4\x97vas atvyko \xc4\xaf Danij\xc4\x85) arba Helsingborge (Danija). Jo brolis P\xc4\x97teris 1645 m. buvo pakrik\xc5\xa1tytas Helsingiore (Danija), kuris irgi gali b\xc5\xabti tik\xc4\x97tina Dytricho gimimo vieta. Muzikos Dytrichas pramoko i\xc5\xa1 t\xc4\x97vo, kuris dirbo vargonininku Helsingborge. 1658 m. D. Bukstehud\xc4\x97 pamin\xc4\x97tas vargonininku \xc5\xa0v. Marijos ba\xc5\xbeny\xc4\x8dioje Helsingborge ir 1660 m. \xe2\x88\x92 \xc5\xa0v. Marijos ba\xc5\xbeny\xc4\x8dioje Helsingiore. 1660 m. u\xc5\xbefiksuotas jo vizitas Kopehagoje. 1668 m. kitas vargonininkas paskirtas \xc5\xa0v. Marijos ba\xc5\xbeny\xc4\x8dioje Helsingiore. Tais pa\xc4\x8diais metai D. Bukstehud\xc4\x97 dokumentuotas krik\xc5\xa1tynose Liubeke, u\xc5\xbe\xc4\x97m\xc4\x97 vargonininko post\xc4\x85 vietos \xc5\xa0v. Marijos ba\xc5\xbeny\xc4\x8dioje (iki mirties) ir tapo miesto pilie\xc4\x8diu. 1668 m. rugpj\xc5\xab\xc4\x8dio 3 d. jis ved\xc4\x97 An\xc4\x85 Margaret\xc4\x85 Tunder. Poros pirmagimis vaikas Helena gim\xc4\x97 1669 m. ir tais pa\xc4\x8diais metais mir\xc4\x97 k\xc5\xabdikyst\xc4\x97je. Viso pora susilauk\xc4\x97 septyneri\xc5\xb3 dukter\xc5\xb3. 1674 m. Liubeko \xc5\xa0v. Marijos ba\xc5\xbeny\xc4\x8dioje palaidotas D. Bukstehud\xc4\x97s t\xc4\x97vas Johanas. D. Bukstehud\xc4\x97 nebepaliko Liubeko, kuriame mir\xc4\x97 1707 m. gegu\xc5\xbe\xc4\x97s 9 d. Palaidotas \xc5\xa0v. Marijos ba\xc5\xbeny\xc4\x8dioje._NEWLINE_D. Bukstehud\xc4\x97 gars\xc4\x97jo savo vargon\xc5\xb3 muzika (tokatos, preliudai, fugos, \xc4\x8dakonos), skirta vestuv\xc4\x97ms, laidotuv\xc4\x97ms ir vietos koncertams (Abendmusiken). Jo kompozitoriaus ir muzikos mokytojo autoritetas augo. 1699 m. Johanas Pachelbelis jam dedikavo Hexachordum Apollinis. 1703 m. j\xc4\xaf aplank\xc4\x97 ir pas j\xc4\xaf mok\xc4\x97si Georgas Frydrichas Hendelis, 1705 m. \xe2\x88\x92 Johanas Sebastianas Bachas. Abu kompozitoriai tik\xc4\x97josi tapti D. Bukstehud\xc4\x97s \xc4\xafp\xc4\x97diniais Liubeke, kuris d\xc4\x97l jo muzikinio autoriteto buvo virt\xc4\x99s \xc5\xbeymiu vokie\xc4\x8di\xc5\xb3 muzikos centru, ta\xc4\x8diau D. Bukstehud\xc4\x97 buvo i\xc5\xa1k\xc4\x97l\xc4\x99s s\xc4\x85lyg\xc4\x85 jiems vesti kuri\xc4\x85 nors i\xc5\xa1 savo dukter\xc5\xb3, ko jie nepri\xc4\x97m\xc4\x97. D. Bukstehud\xc4\x97 geriausiai \xc5\xbeinomas savo muzika vargonams. Jis buvo para\xc5\xa1\xc4\x99s vokalini\xc5\xb3 (i\xc5\xa1liko daugiau nei 100 kantat\xc5\xb3) ir instrumentini\xc5\xb3 k\xc5\xabrini\xc5\xb3, kuri\xc5\xb3 daugelis aptikti tik XX a. ir, manoma, did\xc5\xbeioji dalis per laik\xc4\x85 pra\xc5\xbeuvo. D. Bukstehud\xc4\x97 save laik\xc4\x97 kilusiu i\xc5\xa1 Danijos, nors jo gimin\xc4\x97 neabejotinai buvo vokie\xc4\x8di\xc5\xb3. Garsiu jo k\xc5\xabriniu minima kan\xc4\x8dia Membra Jesu Nostri.'